ئاقسۇ ئاخبارات تورى \ ئاقسۇ ۋىلايەتلىك يۇغۇرما تاراتقۇ مەركىزى (مۇخبىرىمىز لۈ نا، ئىختىيارىي مۇخبىرىمىز جوۋ پېيلەن خەۋەر قىلىدۇ) «ھەقسىز سۇ، توك بىلەن تەمىنلەش، مەنزىرە رايونىدىكى ماي قاچىلاش پونكىتى 24 سائەت تىجارەت قىلىش، ساياھەتچىلەرنىڭ مەدەنىيەتسىز قىلمىشىغا قاتتىق زەربە بېرىش...» 7 ـ ئاينىڭ 6 ـ كۈنى، مۇخبىرنىڭ ۋىلايەتلىك مەدەنىيەت ـ تەنتەربىيە ـ رادىيو ـ تېلېۋىزىيە ۋە ساياھەت ئىدارىسىدىن ئىگىلىشىچە، ۋىلايەت ساياھەت بازىرىنىڭ تەرتىپىنى قېلىپلاشتۇرۇش سالمىقىنى سىجىل زورايتىپ، ساياھەت مۇلازىمىتىنىڭ سۈپىتىنى تىرىشىپ ئۆستۈرۈپ، ساياھەتچىلەرنى «كەلسە كەتكۈسى كەلمەسلىك، كەتسە يەنە كېلىشنى ئويلاش»تەك ھالەتكە ئىگە قىلغان.بۇ يىل كىرگەندىن بۇيان، ۋىلايەت كۆپ خىل تەدبىر قوللىنىپ ساياھەتچىلىك ساھەسىنىڭ ئاممىۋى مۇلازىمىتىنى ئەلالاشتۇرۇپ، ساياھەتچىلەرنىڭ ئاقسۇنى ساياھەت قىلىشتىكى ھېس قىلىش تۇيغۇسى ۋە راھەتلىك دەرىجىسىنى ئۈزلۈكسىز ئۆستۈردى. ساياھەت ھاجەتخانىلىرىنى باشقۇرۇش تۈزۈمىنى مۇكەممەللەشتۈرۈپ، مەخسۇس ۋەزىپىدىكى خادىملارنى يۈرۈشتۈرۈش، باشقۇرۇشقا سەپلەپ، ساياھەت ھاجەتخانىلىرىنىڭ پاكىز، رەتلىك بولۇشتەك ھالىتىنى ساقلىدى؛ ھەرقايسى ماي قاچىلاش پونكىتلىرىنىڭ تىجارەت ۋاقتىنى ئۇزارتىشىغا، نۇقتىلىق ماي قاچىلاش پونكىتلىرىنىڭ 24 سائەت تىجارەت قىلىشنى ئىشقا ئاشۇرۇشىغا ھەيدەكچىلىك قىلىپ، ساياھەتچىلەرنىڭ يول يۈرۈشىگە قولايلىق ياراتتى؛ ھەرقايسى ناھىيە (شەھەر)لەرنىڭ مەسئۇلىيەت دائىرىسى ئىچىدىكى ساياھەت تاشيوللىرىنى ئاسراش خىزمىتىنى كۈچەيتىشىگە ھەيدەكچىلىك قىلىپ، ساياھەت يوللىرىنىڭ راۋانلىقىنى ساقلىدى.ۋىلايەتلىك مەدەنىيەت ـ تەنتەربىيە ـ رادىيو ـ تېلېۋىزىيە ۋە ساياھەت ئىدارىسى جامائەت خەۋپسىزلىكى، تور ۋە ئۇچۇرلاشتۇرۇش، قاتناش، بازار نازارەت قىلىش ـ باشقۇرۇش قاتارلىق ئالاقىدار تارماقلار بىلەن بىرلىشىپ، قانۇن ئىجراسىنى تەكشۈرۈش سالمىقىنى يەنىمۇ زورايتىپ، تارماقلار بىرلىشىپ ھەرىكەتلىنىش، ئۇچۇردىن ئورتاق بەھرىلىنىش، ھەمكارلىشىپ قانۇن ئىجرا قىلىش قاتارلىق خىزمەت مېخانىزمىنى ئورنىتىپ ۋە تاكامۇللاشتۇرۇپ، نۇقتىلىق ساھە، نۇقتىلىق ھالقا، نۇقتىلىق مەيدان، سورۇنلارنىڭ قالايمىقان ئىشلىرىغا چىڭ قادىلىپ، ۋاقتىدا ئالاقىلىشىپ قانۇن، بەلگىلىمىگە خىلاپ قىلمىشلارنىڭ يىپ ئۇچى ئۇچۇرىنى قايتما ئىنكاس قىلىپ، ساياھەت تۈرلىرىنى ئۆز ئالدىغا كۆپەيتىش ـ ئازايتىش، يېرىم يولدا ساياھەت ئۆمەكلىرى بىلەن كارى بولماسلىق قاتارلىق ئەھۋاللارغا قاتتىق زەربە بېرىپ، قانۇن ئىجرا قىلىپ دېلو بېجىرىش سالمىقىنى زورايتىپ، بايقىغان ھامان زەربە بەردى.ئاقسۇ شەھىرى ئۆزى ئاپتوموبىل ھەيدەپ ساياھەتكە چىققانلارنى ھەقسىز ھاجەتخانا، سۇ، توك قاتارلىق مۇلازىمەت تۈرلىرى بىلەن تەمىنلىدى؛ كۇچا شەھىرى مايتاغ ـ كۇچا تاشيولىنىڭ كۇچا بۆلىكى لىنىيەسىدىكى ئاپتوموبىل توختىتىش رايونىدا ئاممىۋى ھاجەتخانىدىن تۆتنى، ئاپتوموبىل توختىشىش مەيدانىدىن بىرنى، مەنزىرە سۇپىسىدىن ئىككىنى يېڭىدىن قۇرۇپ، ساياھەت مۇلازىمىتى ئەسلىھەلىرىنى يەنىمۇ ئەلالاشتۇردى؛ شايار ناھىيەسى يولۇچى توشۇش بېكىتى، سودا سارىيى، يېزا (بازار)لاردا «تۆت بىر» ئۆلچىمىگە ئاساسەن ساياھەت مۇلازىمەت نۇقتىسى تەسىس قىلىپ، ساياھەتچىلەرنى ساياھەت ئۇچۇرى، ساياھەت يېتەكچىلىك مۇلازىمىتى قاتارلىقلار بىلەن تەمىنلىدى؛ توقسۇ ناھىيەسى كېچىلىك ساياھەت مەھسۇلاتلىرى تەمىناتىنى ئۈزلۈكسىز موللاشتۇرۇپ، تاڭ سۇلالىسى ئەنشى قورۇقچىبەگ مەھكىمىسى مەدەنىيەت باغچىسىغا تايىنىپ، Mapping 3D، «چۈشىدە ئەنشى قورۇقچىبەگ مەھكىمىسىگە قايتىش» ناملىق تىياتىر قاتارلىق ئويۇنلارنى دائىم قويدى. باي ناھىيەسى ئاپتوموبىل توختىتىش مەيدانىدىن تۆتنى قۇرۇپ، ئۆزى ئاپتوموبىل ھەيدەپ ساياھەتكە چىققانلارنى ئاپتوموبىل توختىتىش مەيدانى، شۇنداقلا سۇ، توك، ھاجەتخانا قاتارلىق ئەسلىھەلەرنى ھەقسىز ئىشلىتىش ئىمكانىيىتىگە ئىگە قىلدى؛ ئونسۇ ناھىيەسى، ئاۋات ناھىيەسى، ئۇچتۇرپان ناھىيەسى «كۈلۈمسىرەۋاتقان ئاقسۇ» ساياھەت مۇلازىمىتىنىڭ سۈپىتىنى ئۆستۈرۈش ھەرىكىتىنى سىجىل قانات يايدۇردى؛ كەلپىن ناھىيەسى مەنزىرە رايونىنىڭ كىرىش ـ چىقىش ئېغىزى قاتارلىق ساياھەتچىلەر بىر قەدەر مەركەزلەشكەن مەيدان، سورۇنلاردا پىدائىيلار مۇلازىمەت ئىش ئورنى تەسىس قىلىپ، ساياھەتچىلەرگە ھەقسىز ئۇسسۇزلۇق بېرىش قاتارلىق قەلبنى ئىللىتىش مۇلازىمىتىنى يولغا قويدى.